Benny Engelbrecht (S), 2013-01-15:
Jeg skal fremføre følgende på vegne af den socialdemokratiske forbrugerordfører, fru Mette Reissmann:
I august sidste år udkom regeringens forbrugerpolitiske eftersyn »Trygge forbrugere – Aktive valg«, et katalog af gode initiativer, der skal hjælpe forbrugerne gennem bl.a. bedre information, klagemuligheder og håndhævelse.
Med lovforslaget, vi behandler i dag, bliver flere af de initiativer til konkret lovgivning.
Det er Forbrugerombudsmanden, der som den centrale tilsynsmyndighed sikrer en effektiv håndhævelse af markedsføringsloven, og den opgave løses allerede i dag aktivt og kompetent.
Derfor er jeg meget glad for, at vi med dette lovforslag giver Forbrugerombudsmanden yderligere redskaber til at styrke og effektivisere arbejdet.
For det første gør lovforslaget op med den undtagelse fra markedsføringsloven, der har betydet, at finansielle virksomheder var undtaget fra tilsyn.
Nu er det igen en opgave for Forbrugerombudsmanden at holde øje med banker og andre finansielle virksomheders prisoplysninger og markedsføring.
Det vil foregå i tæt samarbejde med Finanstilsynet, hvilket sikrer, at både Finanstilsynet og Forbrugerombudsmandens ekspertise og ressourcer udnyttes bedst muligt.
Der er behov for mere og bedre tilsyn med den finansielle sektor, og lovforslaget er et stort skridt i den rigtige retning for forbrugernes sikkerhed og rettigheder.
Derudover udvider lovforslaget Forbrugerombudsmandens processuelle beføjelser.
Der gives adgang til at anlægge individuelle erstatningssager samt udstede administrative bøder ved klare overtrædelser af f.eks. reglerne om spam.
Desuden bliver adgangen for Forbrugerombudsmandens ansatte til at give møde i retten udvidet.
Forbrugerombudsmandens adgang til at udstede administrative bøder er også til virksomhedernes fordel.
Ukomplicerede sager, hvor virksomheden erkender at have brudt markedsføringslovens regler, vil kunne afsluttes hurtigt og effektivt.
Endelig foreslås det, at Forbrugerombudsmanden skal kunne give erhvervsdrivende et påbud om at give deres kunder den nødvendige information, for at disse kan gøre et eventuelt krav gældende inden forældelsesfristens udløb.
Dermed kan vi bedre sikre, at forbrugere ikke kommer i klemme med et berettiget krav.
Forbrugerne skal have den nødvendige information til rådighed til at bestemme, om og hvordan de vil gå videre med en given sag, også selv om det er til ugunst for virksomheden.
Tilsammen giver disse tiltag Forbrugerombudsmanden bedre vilkår for at tilrettelægge sit vigtige tilsynsarbejde.
Sidst, men absolut ikke mindst, indeholder forslaget en skærpelse af reglerne om markedsføring, der er rettet mod børn og unge; der skal ikke herske nogen tvivl om, hvad der er tilladt, når det gælder markedsføring af alkohol og stoffer, og derfor præciserer lovforslaget reglerne, så det nu står fuldstændig klart.
Med lovforslaget vil enhver omtale eller billeder af eller henvisning til rusmidler, herunder alkohol, i markedsføring, der er rettet mod børn og unge under 18 år, være forbudt.
En stor europæisk undersøgelse har netop igen slået fast, at der er en sammenhæng mellem alkoholreklamer og unges alkoholforbrug.
Vi kommer ikke uden om, at børn og unge påvirkes af reklamer, uanset om der reklameres for alkohol, eller om alkohol er et virkemiddel i markedsføringen af andre produkter.
Derfor er ændringen en nødvendig skærpelse i erkendelsen af, at danske børn og unge indtager alt for meget alkohol og gør det alt for tidligt i livet.
Vi har i de senere år skærpet reglerne for salg af alkohol til mindreårige, og så følger det naturligt, at alkohol heller ikke skal indgå i markedsføring, der er rettet mod denne gruppe.
Med dette lovforslag er forbrugerbeskyttelsen nået op på et endnu bedre niveau.
Klare og præcise regler og en stærk tilsynsmyndighed med de rette værktøjer og tilstrækkelige ressourcer gavner både forbrugerne og de virksomheder, som konkurrerer på fair og lige vilkår, og derfor kan Socialdemokraterne støtte forslaget.